# Agresivnost muškaraca. Socijalne uloge ili evolucijski korijeni?

**Dorian Furtuna**

***U gotovo svim društvima muški spol dominira u ratovima, u svim vrstama agresivnosti u skupini skupine, te u ubojstvima među članovima različitih skupina: oni se mobiliziraju u vojske nasilnih navijača, u kriminalne grupacije, u bande kradljivaca itd. Teorija „socijalnih uloga“ stvorila je novu paradigmu rodnih politika i obilježava, čak i danas, brojne metode građanskog i predškolskog odgoja. Ali ta teorija neadekvatno obrazlaže brojne nalaze o razlici agresivnosti spolova.***

Te su zamjedbe prastare, i one nam dopuštaju da stvorimo jasne razlike između muškaraca i žena i njihovim predispozicijama za nasilje. Ratovi su bio-socijalni proizvod muškaraca. Područje na kojem se muškarci dokazuju1. Isto vrijedi za kriminal i okrutnost: i ti su fenomeni vrlo povezani s muškošću.

Kanadski evolucijski psiholozi Martin Daly i Margo Wilson, stručnjaci za proučavanje ubojstava, analizirali su 35 skupova podataka iz 14 zemalja, uključujući i podatke iz primitivnih društava i iz nekih drugih povijesnih razdoblja. U tim društvima muškarci počinjaju ubojstva prosječno 26 puta češće od žena2. Isto tako počinitelji ubojstava članova obitelji najčešće su muškarci. Prema nekim podacima, muškarci su počinitelji u više od 90 posto slučajeva3. Ali isto su tako u 70 posto slučajeva i žrtve ubojstava. U nekim društvima taj postotak raste na 90 posto4,5,6.

U Ruskoj federaciji godine 1996. 86,6 posto svih ozbiljnih kriminalnih djela počinili su muškarci. U Sjedinjenim državama godine 2001. 85 posto ukupnog broja ozbiljnih kriminalnih djela počinili su muškarci. Devedeset dva posto serijskih ubojica u Sjedinjenim državama su muškarci7. Takve su statističke vrijednosti i za većinu zemalja, bez obzira na njihovu zemljopisnu lokaciju i veličinu. U Republici Moldaviji, primjerice, oko 90 posto kriminalnih djela počinjaju muškarci8.

Analizirajmo još jednu komponentu nasilja – okrutnost i zlostavljanje životinja. U jednoj studiji koja je proučavala tu temu prikazali su se sljedeći muško-ženski omjeri s obzirom na nasilje nad životinjama: mlaćenje 38 naprama 1; ubojstvo 16 naprama 1; mučenje 20 naprama 1; paljenje 1 naprama 19.

Zašto su muškarci agresivniji od žena?

Predloženo je mnogo teorija koje su pokušale objasniti taj fenomen. Većina tih teorija bila je psiho-socijalna. Jedna od najpopularnijih teorija jest ona američkog socijalnog psihologa Leonarda Berkowitza. Prema njemu, muškarci i žene tradicionalno se odgajaju da ispunjavaju različite društvene uloge. Berkowitz koristi sljedeću argumentaciju: Razmislite o svim načinima kojima moderno zapadnjačko društvo podučava djecu da je borba primjerenija muškarcima negoli ženama. Pučka literatura i mediji stalno prikazuju muškarce, a ne žene, kao subjekte bitke. Roditelji kupuju igračke-pištolje dječacima, a lutkice djevojčicama. Roditelji spremnije podržavaju i potiču agresivno ponašanje dječaka negoli djevojčica. Kud god pogledamo, izravno ili neizravno, maloljetnici uče da su muškarci agresivni a žene nisu5.

Teorija „socijalnih uloga“ stvorila je novu paradigmu rodnih politika i obilježava, čak i danas, brojne metode građanskog i predškolskog odgoja. Ta teorija pretpostavlja da će se djevojčice i dječaci podjednako odgajati i podučavati, da neće biti diskriminacije, i da će razlike među njima u ponašanju nestati. Premda ona sadrži izvjesnu mjeru istinitosti (jer su se dječaci i djevojčice tradicionalno odgajali na različite načine), Berkowitzeva teorija o naučenim socijalnim ulogama postala je predmet kritike i kritičari koji su ukazali na njezine slabosti.

Prvo, stilove ponašanja svojoj djeci ne usađuju roditelji, već je odgojni stil rezultat njihove reakcije na dječje zahtjeve; igračke-pištolji kupuju se dječacima, a lutkice djevojčicama jer su to najčešće dječje preferencije (barem jednim dijelom genetski predisponirane). I baš kao što roditelji reagiraju na dječje želje i zahtjeve, tako to čine i mediji, koji nude sadržaje što odgovaraju obrascima ponašanja koji u društvu već postoje10. Drugo, Berkowitzeva teorija odslikava zapadnjačku kulturu, i ne uzima u obzir postojanje drugih (bez kina, literature, medija, i dućana s igračkama), kultura u kojima se obrasci ponašanja bitno razlikuju s obzirom na spol djeteta. Pokazalo se, između ostaloga, da broj ubojstava u Sjevernoj Americi (u kojoj se čini da mediji podupiru intenzivno podvajanje socijalnih uloga) razlike u spolu nisu tako velike kao u drugim društvima6,11.Stoga nije riječ o „usađivanju“ društvenih uloga koje tvori podrijetlo veće agresivnosti muškaraca, već su to unutrašnji uzroci, koje određuje priroda muškaraca.

U tom je kontekstu važan nalaz socijalnih psihologa koji su dokazali da društvena emancipacija žena posljednjih desetljeća gotovo ni na koji način nije utjecala ili potaknula izraze agresivnog ponašanja žena, a to je dodatni dokaz da je viši stupanj muške agresivnosti u prvome redu uzrokovan genskim faktorima12. Za žene je specifično da koriste verbalnu agresivnost u natjecanju među spolovima ili među ženama samim, ali ta agresivnost vrlo se rijetko pretvara u fizički napad. Ženama je jezik samo sredstvo kompetitivnosti13,14.

Evolucijska perspektiva

Najznačajnija objašnjenja podrijetla agresivnosti kod muškaraca, pokazalo se, jesu pristupi iz evolucijske perspektive. Činjenicu da su muškarci agresivniji i jači od žena možemo objasniti unutar-spolnom konkurencijom (među muškarcima). Muškarci su ta svojstva naslijedili od svojih evolucijskih predaka, jer općenito, u živome svijetu, stjecanje višeg hijerarhijskog statusa, više sredstava za život, zaštita obitelji i stjecanje kompetitivne prednosti pri osvajanju ženja uključuje veći fizički napor i povećanu stopu agresivnosti15,16. Isto tako, u mnogih prirodnih vrsta, uključujući primate, mužjaci imaju biološku ulogu čuvanja teritorija, izbacivanja pridošlica ili zaštite skupine od predatora, a te funkcije impliciraju da će upravo mužjaci razviti viši stupanj agresivnosti od ženki17.

Činjenica da su mužjaci agresivniji i nasilniji vidi se i u njihovoj anatomiji; u mnogih životinjskih vrsta oni su teži, mišićaviji, bolje opremljeni sredstvima napada i obrane. Kod ljudi, primjerice, muškarčeve ruke su prosječno 75 posto mišićavije od žena; a muška ramena su 90 posto snažnija od ženskih18,19,20. Mužjaci su također viši, imaju gušće i čvršće kosti, njihova je čeljust masivnija, njihovo je vrijeme reakcije brže, njihova vizualna točnost je bolja, njihov odnos mišića prema masti je veći, njihovo je srce krupnije, postotak hemoglobina je viši, koža je deblja, pluća veća, otpor dehidraciji viši itd. Drugim riječima, s bilo kojeg od tih stajališta, muškarci (mužjaci) su primjereniji za borbu od žena, i te su sposobnosti urođene; njih je stvorila i brusila selekcija21.

Muškarci također imaju i specifičan hormonalni status. Testosteron, primjerice, izravno je odgovoran za poticanje kompetitivnog, pa čak i kriminalnog ponašanja. Prema evolucijskoj neouroandrogenetskoj teoriji, muški spolni hormoni (androgeni) u visokoj su korelaciji s povećanom sposobnošću muškaraca da steknu hranu, hijerarhijsku poziciju i spolne partnere22,23.

Svi ti anatomski, hormonalni, bihevioralni i evolucijski faktori pokazuju da biološke i instinktivne inklinacije muškaraca postoje radi srčanosti i agresivnosti. I zbog toga su na pojedinačnom i društvenom planu, muškarci bitno češće uključeni u čin nasilja i kriminala. Društvena okolina samo kultivira i ističe te predispozicije za borbu i agresivnost.

1. Goldstein, J. S. (2003). *War and gender: How gender shapes the war system and vice versa*. Cambridge: Cambridge University Press.
2. Daly, M., & Wilson, M. (1994). Evolutionary psychology of male violence. *Male violence*, 253-288.
3. Wilson, M., & Daly, M. (1997). Familicide: Uxoricide plus filicide?. *Lethal Violence*, 159.
4. Wilson, M., & Daly, M. (1998). Lethal and nonlethal violence against wives and the evolutionary psychology of male sexual proprietariness. *Sage series on violence against women*, *9*, 199-230.
5. Berkowitz, L. (1993). *Aggression: Its causes, consequences, and control*. New York: Mcgraw-Hill Book Company.
6. Buss, D. M., & Duntley, J. D. (2001). Murder by design: The evolution of homicide. *Manuscript submitted for publication*.
7. …И смертельная ненависть к мужчинам // Ракитин А.И.”Загадочные преступления прошлого”. 2008 / <http://murders.ru/Florida_2.html>
8. Statistica gender // Biroul Naţional de Statistică al Republicii Moldova / <http://www.statistica.md/category.php?l=ro&idc=264>
9. Gerbasi, K. C. (2004). Gender and nonhuman animal cruelty convictions: Data from pet-abuse. com. *Society & Animals: Journal of Human-Animal Studies*, *12*, 359-365.
10. Hoyenga, K. B., & Hoyenga, K. T. (1993). *Gender-related differences: Origins and outcomes*. Boston, MA: Allyn and Bacon.
11. Daly, M., & Wilson, M. (1989). Homicide and cultural evolution. *Ethology and Sociobiology*, *10* (1), 99-110.
12. Wilson, J. Q., & Herrnstein, R. J. (1998). *Crime Human Nature: The Definitive Study of the Causes of Crime*. New York: Simon and Schuster.
13. Buss, D. M., & Dedden, L. A. (1990). Derogation of competitors. *Journal of Social and Personal Relationships*, *7* (3), 395-422.
14. Fitzgerald, C. J., & Whitaker, M. B. (2009). Sex differences in violent versus non-violent life-threatening altruism. *Evolutionary psychology*, *7* (3), 467-476.
15. Buss, D. M., & Duntley, J. D. (2006). The evolution of aggression. *Evolution and social psychology*, 263-286.
16. Gat, A. (2010). Why war? Motivations for fighting in the human state of nature. In *Mind the Gap* (197-220). Berlin: Springer.
17. Wilson, E. O. (2000). *Sociobiology: The new synthesis*. Harvard University Press.
18. Bohannon, R. W. (1997). Reference values for extremity muscle strength obtained by hand-held dynamometry from adults aged 20 to 79 years. *Archives of physical medicine and rehabilitation*, *78* (1), 26-32.
19. Abe, T., Kearns, C. F., & Fukunaga, T. (2003). Sex differences in whole body skeletal muscle mass measured by magnetic resonance imaging and its distribution in young Japanese adults. *British Journal of Sports Medicine*, *37* (5), 436-440.
20. Goetz, A. T. (2010). The evolutionary psychology of violence. *Psicothema*,*22* (1), 15-21.
21. Sell, A., Hone, L. S., & Pound, N. (2012). The importance of physical strength to human males. *Human Nature*, *23* (1), 30-44.
22. Ellis, L. (2003). Genes, criminality, and the evolutionary neuroandrogenic theory. *Biosocial criminology: Challenging environmentalism’s supremacy*, 13-34.
23. Ellis, L. (2004). Sex, status, and criminality: A theoretical nexus\*.*Biodemography and Social Biology*, *51* (3-4), 144-160.